**Andres Anvelt** (s. 30. syyskuuta 1969 Tallinna) on virolainen poliitikko, kirjailija ja poliisi. Anvelt edustaa Sosiaalidemokraattista puoluetta (SDE).

Ura
---

Anvelt valmistui 1987 Tallinnan koulusta nro 21 ja Tallinnan miliisin erikoiskoulusta. Hän sai viran Viron poliisin palveluksessa 1989. Hän on opiskellut oikeustiedettä Tarton yliopistossa ja valtiotieteitä Tallinnan teknillisessä yliopistossa, suorittanut siellä maisterin tutkinnon 2003 ja opiskellut myös FBI Academyssa Yhdysvalloissa.

Vuosina 2001–2003 Anvelt oli Viron rikospoliisin päällikkö ja 2004–2006 Viron poliisikorkeakoulun rehtori. Hän toimi vuosina 2007–2011 Viron puolustusvoimien ylipäällikön Ants Laaneotsin turvallisuusneuvonantaja.

Anvelt oli oikeusministerinä Taavi Rõivasin ensimmäisessä hallituksessa maaliskuusta 2014 huhtikuuhun 2015.

Anvelt toimi Jüri Ratasin hallituksen sisäministerinä marraskuuhun 2018 saakka. Hän tiedotti 20. marraskuuta 2018 luopuvansa ministerin tehtävistä ja jättävänsä politiikan kokonaan terveyssyistä johtuen. Anvelt oli joutunut keväällä sairaalaan keuhkokuumeen vuoksi ja oli siitä lähtien kärsinyt terveysongelmista. Anveltin oli tarkoitus olla sosiaalidemokraattien kärkiehdokas Itä-Virumaalla maaliskuun 2019 Riigikogun vaaleissa.

Kirjailijana
------------

Anvelt on kirjoittanut rikosromaanin *Punane elavhõbe* (2007), josta Andres Puustusmaa on vuonna 2010 ohjannut elokuvan. Vuonna 2010 ilmestyi hänen toinen romaaninsa *Direktor. Ühe turu erastamise lugu*, jonka tapahtumat sijoittuvat 1990-luvun Tallinnan tukkumarkkinoille.

Yksityiselämä
-------------

Andres Anveltin isoisä on Jaan Anvelt (1884–1937). Isoisä oli tunnettu bolševistinen agitaattori, joka lokakuun vallankumouksen jälkeen perusti Koillis-Viroon 1918 kommunistisen työkommuunin ja osallistui 1924 epäonnistuneeseen kommunistiseen vallankaappausyritykseen. Jaan Anvelt joutui sittemmin Stalinin puhdistusten uhriksi ja kuoli 1937 Moskovassa. Isän äiti Alise Stein-Anvelt (1900–1991) oli taiteilija ja parlamentin jäsen. Isä Jaan Anvelt nuorempi (1935–2001) oli kommunistipuolueen puoluevirkailija.

Anvelt on naimisissa toimittaja Kärt Anveltin (o.s. Karpa, s. 1973) kanssa. Heillä on yksi lapsi.

Lähteet
-------

1. 1 2 3  Virallinen elämäkerta (Arkistoitu – Internet Archive) (Viron hallituksen sivulla) viitattu 15.12.2016 (englanniksi)
2. 1 2  Andres Anveltin kotisivu. (Arkistoitu – Internet Archive) Elämäkerta, viitattu 15.12.2016 (viroksi)
3. ↑  Minister of the Interior Andres Anvelt resigns, to leave politics *news.err.ee*.  20.11.2018. ERR News. Viitattu 22.11.2018. (englanniksi)
4. ↑  Andres Anveltin kotisivu, Kirjat, viitattu 15.12.2016 (Arkistosivu; alkuperäinen kaapattu) (viroksi)
5. ↑  Erkki Tuomioja: Kirjavinkit (viite koskee S:n uhriksi joutumista)
6. ↑  Eesti biograafiline andmebaas ISIK: Avelt, Jaan, (Arkistoitu – Internet Archive) viitattu 23.11.2018 (viroksi)
7. ↑  Eesti biograafiline andmebaas ISIK: Stein, Alise, (Arkistoitu – Internet Archive) viitattu 23.11.2018 (viroksi)
8. ↑  Kärt Karpa ja Andres Anvelt abiellusid, ohtuleht.ee

Aiheesta muualla
----------------

* Kuvia tai muita tiedostoja aiheesta **Andres Anvelt** Wikimedia Commonsissa

* Andres Anveltin kotisivut (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |